‘Binnelanders’-akteur gaan pa wordClinton Brink en sy vrou, Steffi, verwag ‘n pienkvoet. (Foto: Clinton Brink/Instagram) Clinton Brink, die akteur wat die rol van die Binnelanders-karakter dr. Steve Abrahams vertolk, gaan op 42 pa word. “Jy sal geseën wees in die stad, jy sal geseën wees in die oop veld. Jou nageslag sal geseën wees, en die opbrengs van jou lande en die aanteel van jou diere, jou kalweroes, jou lammeroes. Jou oesmandjie en jou knieskottel sal geseën wees. Jy sal geseën wees waar jy ook gaan,” lui die boodskap uit Deuteronomium 28 wat die akteur op sy Instagram-profiel saam met dié babanuus gedeel het. Brink, wat al die afgelope paar jaar in Binnelanders te sien is, se opgewondenheid oor dié nuwe pienkvoet loop oor. Die gesin het die babanuus op Instagram gedeel. (Foto: Clinton Brink/Instagram) “Hier op 42 is [dit] die beste verjaardaggeskenk waarvoor ek kon vra!” Sy vrou, Steffi van Wyk-Brink, is dankbaar en opgewonde oor die nuwe avontuur wat op hulle wag. “Ons het geduldig vir jou gewag, en God het ons gebede geantwoord. Ons gaan drie word,” het sy op Instagram gedeel. Talle bekendes, insluitend Elana Afrika-Bredenkamp, Cindy Swanepoel, Germandt Geldenhuys, Sean van Noordwyk en Neels van Jaarsveld het hom en sy vrou op Instagram geluk gewens. Hy is een van talle Binnelanders-akteurs wat onlangs ’n splinternuwe hoed van pa-wees op sy kop geplaas het. Hykie Berg en sy vrou, Gerridene, verwag ook ’n pienkvoet, terwyl Reynardt Hugo en sy vrou, Anmare, onlangs ’n seuntjie ryker geword het.